ADVANC-SPI ตั้งบ.ร่วมทุน ลุยบริการ Fiber Optic สวนอุตฯเครือสหพัฒน์
ADVANC-SPI ตั้งบ.ร่วมทุน ลุยบริการ Fiber Optic สวนอุตฯเครือสหพัฒน์
ADVANC-SPI ตั้งบ.ร่วมทุน ลุยบริการ Fiber Optic สวนอุตสาฯเครือสหพัฒน์
18 มิ.ย. 2563

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัทฯได้จัดตั้งบริษัทร่วมทุน บริษัท สห แอดวานซ์ เน็ทเวอร์ค จำกัด (SAN) เพื่อให้บริการโครงข่ายใยแก้วนำแสง (Fiber Optic) ภายในสวนอุตสาหกรรมเครือสหพัฒน์ ด้วยทุนจดทะเบียน 300,000 หุ้น ราคาหุ้นละ 100 บาท เป็นเงิน 30,000,000 บาท โดย บริษัท แอดวานซ์ บรอดแบนด์ เน็ทเวอร์ค จำกัด (ABN) (บริษัทฯถือหุ้น 99.99%) ถือหุ้นในสัดส่วน 70% มูลค่า 21 ล้านบาท ขณะที่ บริษัท สหพัฒนาอินเตอร์โฮลดิ้ง จำกัด (มหาชน) หรือ SPI ถือหุ้นในสัดส่วน 30% มูลค่า 9 ล้านบาท
ทั้งนี้ การร่วมลงทุนนี้เป็นการพัฒนาโครงสร้างพื้นฐานโครงข่ายใยแก้วนำแสงภายในสวนอุตสาหกรรมของ SPI ซึ่งประกอบไปด้วย สวนอุตสาหกรรมรวม 4 แห่ง ได้แก่ อ.ศรีราชา จ.ชลบุรี,อ.กบินทร์บุรี จ.ปราจีนบุรี, อ.เมือง จ.ลำพูน และอ.แม่สอด จ.ตาก รวมพื้นที่ประมาณ 7,255 ไร่ และมีโรงงานตั้งอยู่กว่า 112 แห่ง ซึ่งมีความต้องการในการใช้บริการ โทรคมนาคมสื่อสารที่มีคุณภาพเพิ่มสูงขึ้น
โดยโครงข่ายใยแก้วนำแสงเป็นโครงสร้างพื้นฐานในการต่อยอดบริการที่หลากหลาย ตั้งแต่บริการวงจรสื่อสารความเร็วสูง (Domestic Data Circuit) บริการอินเทอร์เน็ตความเร็วสูงสำหรับองค์กร (Corporate Internet) บริการคลาวด์และดาต้าเซ็นเตอร์อีกทั้งเป็นการรองรับการเติบโตของบริการ 5G สำหรับกลุ่มโรงงานอุตสาหกรรมในอนาคต เป็นโอกาสในการสร้างรายได้ของธุรกิจกลุ่มลูกค้าองค์กรของ AIS ให้เติบโตอย่างแข็งแรง
พร้อมกันนี้ ได้จัดตั้ง บริษัท เลิร์นดิ จำกัด (LearnDi) เพื่อประกอบกิจการจัดฝึกอบรมและสัมมนาความรู้ ผ่านการเรียนการสอนทางออนไลน์และสื่ออิเล็กทรอนิกส์ ด้วยทุนจดทะเบียน 100,000 หุ้น ราคาหุ้นละ 10 บาท เป็นเงิน 1,000,000 บาท โดยบริษัทฯถือหุ้น 99.99% ด้วยเงินทุนหมุนเวียนจากการดำเนินงาน